<classify> SERI KALI imenunua mashine 10 za kisasa za kidijiti za x -ray zenye thamani ya Sh bilioni 1.74.Mashine hizo zitapelekwa katika hospitali 10 za rufaa za mikoa na wilaya zilizokuwa na mashine kama hizo za zamani ambazo muda wake wa kutumika umekwisha na zimekuwa zikiharibika mara kwa mara. Waziri wa Afya, Maendeleo ya Jamii, Jinsia Wazee na Watoto, Ummy Mwalimu alisema hayo jana Dar es Salaam wakati akipokea mashine hizo kutoka kwa wasambazaji, Kampuni ya Phillips, hafla iliyofanyika katika Bohari ya Dawa MSD, Keko wilayani Temeke.Ummy alizitaja hospitali ambazo zitagawiwa mashine hizo kuwa ni Hospitali ya Rufaa ya Amana, Bukoba, Katavi, Morogoro, Njombe, Ruvuma, Simiyu, Singida na hospitali za wilaya za Magu na Nzega. Alisema serikali inaendelea kuboresha na kuimarisha huduma za tiba na uchunguzi wa magonjwa katika hospitali nchini kwa kuwa na vifaa vya kisasa zaidi ili kuondokana na utaratibu wa kupeleka wagonjwa nje ya nchi kwa ajili ya matibabu. Mashine hizo mpya zina uwezo wa kupima mgonjwa na kutoa matokeo ndani ya dakika moja, lakini zikiweza kupiga picha 800 kwa dakika.Alisema serikali inatarajia kutoa maelekezo ya gharama za kipimo cha x -ray nchini kwa hospitali za rufaa za mikoa na wilaya. Aidha, alisema katika bajeti ya mwaka 2018 19 , serikali imepanga kununua mashine nyingine za kidijiti za x -ray 24 zenye thamani ya Sh bilioni 4.1 ambazo zitapelekwa kwenye hospitali za rufaa za mikoa na wilaya ambazo hazina au zina x-ray za kizamani au chakavu.Kupitia Mradi wa ORIO, serikali itanunua vifaa mbalimbali vya radiolojia, vikiwemo vya mfumo wa kubadilisha analojia kwenda kwenye mfumo wa kidijiti, vifaa vya mama na mtoto, upasuaji, matibabu ya dharura na utakatishaji vyenye thamani ya Sh bilioni 60.5, alisema Ummy.Aliagiza mashine hizo 10 kuanza kupelekwa katika hospitali zilizokusudiwa kusimikwa na kuanza kuwahudumia wagonjwa, huku akiwataka wananchi kuwa na uhakika wa kupata matibabu, lakini wazingatie kuwa na bima za afya. Alisema mashine hizo zitasaidia kutoa suluhu kwa wagonjwa wengi ambao wamekuwa wakiambiwa hakuna huduma hiyo na kutakiwa kuipata katika hospitali za binafsi na kwa gharama kubwa zaidi.Mganga Mkuu wa Hospitali ya Rufaa ya Amana, Dk Meshack Shimwela ununuzi wa mashine hizo ni hatua nzuri katika kupata huduma bora za afya kwa kuwa haiwezekani mgonjwa kupata dawa kama hakuna uhakika wa kile kinachotibiwa. Dk Shimwela alisema mashine nyingi kwa sasa zimechoka, huku hizo za zamani ambazo ni za analojia utumiaji wake ukihofiwa kuleta uharibifu wa mazingira.Kwa kutumia mashine hizo za kisasa, daktari ana uwezo mkubwa kupata picha nzuri zinazoweza kutumwa popote na msomaji akasoma na kutoa majibu, kuongeza kiwango cha kutoa huduma, alieleza. Alisema kwa kutumia mashine za kisasa ni rahisi kwa mifumo ya Teknolojia ya Habari na Mawasiliano Tehama ya hospitali kuoana na mifumo ya kidijiti na kupunguza gharama za dawa na hata za tiba.Mwakilishi wa Kampuni ya Philips nchini, Monica Joseph alisema uhai wa mashine hizo ni kuanzia miaka 10 na zilizokuwepo zimefikia katika wakati mgumu zikiwa na hali mbaya ya kuharibika mara kwa mara hivyo kununuliwa kwa mashine hizo ni faida kwa wananchi na Taifa kwa ujumla. Alisema kampuni hiyo huleta mashine hizo, kuzifunga na hata kutoa mafunzo kwa wenye kuzitumia na huwa chini ya uangalizi kwa miaka mitano kwa ajili ya kuzitunza.  <topic>: KITAIFA 